Αχιβάδες σε ριζότο
Μια εύκολη, γρήγορη και απλή συνταγή για ριζότο με αχιβάδες. Ένα πλούσιο γεύμα για τις μέρες της νηστείας και όχι μόνο.
1 κιλό αχιβάδες (σε ορισμένα ψαρομανάβικα, κυρίως στην κεντρική ψαραγορά των Αθηνών και του Πειραιώς), 40 ml ελαιόλαδο, 1 σκελίδα σκόρδου, ψιλοκομμένη, 1 ξερό κρεμμύδι, ψιλοκομμένο, 2 ώριμες ντομάτες, περασμένες από τη χοντρή πλευρά του τρίφτη, 200 ml λευκό ξηρό κρασί, 3 - 4 ολόκληρα κλαράκια φρέσκο ή ξερό θυμάρι ή 1 κουτ. γλυκού ξερό θυμάρι, 50 ml ελαιόλαδο, 1 ξερό κρεμμύδι, ψιλοκομμένο, 2 σκελίδες σκόρδου, λιωμένες, 280 γρ. ρύζι για ριζότο, 1 λίτρο ζωμός ψαριού, 1/2 ματσάκι μαϊντανός (τα φύλλα), ψιλοκομμένος, ξύσμα από 1/2 ακέρωτο και κατά προτίμηση βιολογικό λεμόνι, αλάτι, φρεσκοτριμμένο πιπέρι
Για τις αχιβάδες σε ριζότο, ξεπλένουμε καλά τις αχιβάδες με τρεχούμενο νερό και με μια σκληρή βούρτσα καθαρίζουμε τυχόν ακαθαρσίες από τα όστρακά τους. Σε μια μεγάλη, φαρδιά κατσαρόλα ζεσταίνουμε το ελαιόλαδο και σοτάρουμε το σκόρδο και το κρεμμύδι σε δυνατή φωτιά, για 1 λεπτό. Προσθέτουμε τις ντομάτες, το κρασί και το θυμάρι και, όταν το υγρό πάρει βράση, ρίχνουμε τις αχιβάδες. Κλείνουμε την κατσαρόλα καλά με το καπάκι της και αχνίζουμε τις αχιβάδες για 2 - 3 λεπτά. Αποσύρουμε την κατσαρόλα από τη φωτιά και ελέγχουμε αν άνοιξαν οι αχιβάδες. Προσοχή! Πετάμε όσες δεν άνοιξαν. Αφαιρούμε τη σάρκα από τα ανοιγμένα όστρακα και την αφήνουμε κατά μέρος. Κρατάμε μερικά όστρακα για το γαρνίρισμα. Σουρώνουμε το υγρό και το βάζουμε σε ένα μπολ.Σε μια φαρδιά και ρηχή κατσαρόλα ζεσταίνουμε 40 ml από το ελαιόλαδο και σοτάρουμε το κρεμμύδι και το σκόρδο σε χαμηλή φωτιά, για 2 - 3 λεπτά. Προσθέτουμε το ρύζι και συνεχίζουμε το σοτάρισμα για άλλα 2 - 3 λεπτά ακόμη, μέχρι να γυαλίσουν οι κόκκοι του και να γίνουν διάφανοι στην περίμετρό τους. Ρίχνουμε το ζουμί που σουρώσαμε από το μαγείρεμα των αχιβάδων (περίπου 300 ml) και μαγειρεύουμε, ανακατεύοντας συχνά, μέχρι να το απορροφήσει το ρύζι.Αρχίζουμε να ρίχνουμε σταδιακά το ζωμό ψαριού.Οταν το ριζότο είναι έτοιμο, αποσύρουμε από τη φωτιά και ρίχνουμε το μαϊντανό, το ξύσμα λεμονιού και το υπόλοιπο ελαιόλαδο. Ρίχνουμε γενναιόδωρα πιπέρι και ελάχιστο αλάτι (το ζουμί των αχιβάδων είναι αρκετά αλμυρό) και ανακατεύουμε. Αφήνουμε το ριζότο να ξεκουραστεί για 2 - 3 λεπτά και το μοιράζουμε σε πιάτα. Προσθέτουμε σε κάθε μερίδα ριζότου μερικές αχιβάδες, διακοσμούμε με τα όστρακά τους και σερβίρουμε.
Κρασί,Κυδώνια , Όστρακα,Ρύζι,Καθαρά Δευτέρα